钦定古今图书集成/理学汇编/学行典/第092卷 > 朱子大全集 > 《答刘季章》
## 钦定古今图书集成/理学汇编/学行典/第092卷 > 朱子大全集 > 《答刘季章》

来谕所云“书能益人与否，只在此心”等说，此又是病
根，不曾除得。以鄙见观之，都无许多闲说，只著实依
文句玩味，意趣自深长，不须如此，又只是立说取胜
也。前与《无疑》书亦少有讲论，曾见之否？敬子诸人却
甚进，此亦无他，只是渠肯听人说话，依本分、循次序，
平心看文字，不敢如此走作闲说耳。大率江西人尚
气不肯随人后。凡事要自我出，自由自在，故不耐烦。
如此逐些理会，须要立个高论，笼罩将去。譬如读书，
不肯从上至下，逐字读去，只要从东至西一抹，横说
乍看，虽似新巧压得人过，然横拗粗疏，不成义理，全
然不是圣贤本来立说之意，则于己分究竟成得何
事？只如临川前后一二公，巨细虽有不同，然原其所
出则同是此一种见识，可以为戒而不可学也。若见
无疑，可出此纸，大家评量，“趁此光阴未至晚暮之时，
做些著实基址，积累将去，只将排比章句、玩索文理
底工夫，换了许多杜撰计较、别寻路脉底心力，须是
实有用力处。久之自然心地平夷，见理明彻，庶几此
学有传，不至虚负平”生也。如于雅意尚未有契，可更
因书极论，勿遽罢休，乃所望也。